
Finasterīds, dutasterīds – Jauni pasākumi pašnāvniecisku domu riska mazināšanai
Cienījamais veselības aprūpes speciālist,
Reģistrācijas apliecības īpašnieki, GlaxoSmithKline Trading Services Ltd., Glaxosmithkline (Ireland) Limited, Accord Healthcare B.V., Krka, d.d., Novo Mesto, SIA Elvim, Teva Pharma B.V, Zentiva k.s. un Olpha AS, vienojoties ar Eiropas Zāļu aģentūru un Latvijas Zāļu valsts aģentūru, vēlas Jūs informēt par sekojošo:

Kopsavilkums
· Domas par pašnāvību ir finasterīdu saturošu iekšķīgi lietojamu zāļu blakusparādība, par kuru galvenokārt ziņots pacientiem, kuriem tiek ārstēta androgēna alopēcija.

· Pacientiem, kuri saņem perorāli finasterīdu androgēnas alopēcijas ārstēšanai, jāiesaka pārtraukt ārstēšanu un meklēt medicīnisku palīdzību, ja viņiem rodas nomākts garastāvoklis, depresija vai domas par pašnāvību.

· Ir ziņots par seksuālu disfunkciju dažiem pacientiem, kuriem ārstēta androgēna alopēcija, kas var veicināt garastāvokļa pārmaiņas, tostarp domas par pašnāvību. Informējiet pacientus, lai seksuālas disfunkcijas gadījumā meklētu medicīnisku palīdzību un apsvērtu ārstēšanas pārtraukšanu.

· Zāļu, kas satur 1 mg finasterīda, iepakojumā būs pieejama pacienta kartīte, lai uzsvērtu nomākta garastāvokļa, depresijas, pašnāvniecisku domu un seksuālās disfunkcijas riskus, par kuriem ziņots, lietojot finasterīdu.

· Lai gan nav pietiekamu pierādījumu, lai noteiktu tiešu saistību starp pašnāvnieciskām domām un dutasterīdu, pamatojoties uz 5-alfa reduktāzes inhibitoru klases zāļu kopīgo darbības mehānismu, pacientiem, kuri tiek ārstēti ar dutasterīdu, jāiesaka nekavējoties meklēt medicīnisko palīdzību, ja rodas garastāvokļa izmaiņu simptomi.

Drošuma apsvērumu pamatojums
Finasterīds un dutasterīds ir 5-alfa-reduktāzes inhibitori (5-ARI). Finasterīds ir 1. un 2. tipa 5-alfa-reduktāzes enzīma inhibitors ar lielāku afinitāti pret 2. tipu. Dutasterīds iedarbojas uz abām šī enzīma izoformām.
Mazākas devas perorālas finasterīda zāļu formas (1 mg) ir indicētas vīrišķo hormonu izraisītas matu izkrišanas ārstēšanai agrīnā stadijā (androgēna alopēcija). Ar to pašu indikāciju ir reģistrēts finasterīda 2,275 mg/ml (lokāls) ādas aerosols*. Lielākas devas perorālas finasterīda zāļu formas (5 mg), tostarp kombinācijas ar tadalafilu vai tamsulosīnu, ir indicētas labdabīgas prostatas hiperplāzijas simptomātiskai ārstēšanai un uroloģisku notikumu profilaksei. Dutasterīds, kas pieejams tikai perorālu zāļu formu veidā, tostarp kombinācijas ar tamsulosīnu, ir indicēts simptomātiskas labdabīgas prostatas hiperplāzijas ārstēšanai. Finasterīdu un dutasterīdu saturošām zālēm daži psihiski traucējumi ir zināmi riski, un tie jau ir atspoguļoti zāļu informācijā.
Pēc tam, kad Eiropas Zāļu aģentūra (EMA) veica ES mēroga pārskatu par pieejamajiem datiem par pašnāvnieciskām domām un uzvedību, par ko ziņots, lietojot 5-ARI, tika secināts, ka pierādījumu līmenis šiem gadījumiem atšķiras atkarībā no attiecīgajām indikācijām, aktīvajām vielām un zāļu formām.
Pārskata ietvaros EudraVigilance, Eiropas zāļu blakusparādību ziņojumu datubāzē, ir identificēti 325 attiecīgi pašnāvniecisku domu gadījumi. 313 gadījumi tika ziņoti par finasterīdu un 13 par dutasterīdu (1 gadījums tika ziņots par gan finasterīda, gan dutasterīda lietošanu). Lielākā daļa gadījumu tika ziņoti par pacientiem, kuriem tika ārstēta alopēcija, savukārt 10 reizes mazāks gadījumu skaits tika ziņots par pacientiem, kuriem tika ārstēta labdabīga prostatas hiperplāzija. Šie skaitļi jāņem vērā, saistībā ar aprēķināto finasterīda iedarbību aptuveni 270 miljonu pacientgadu apmērā un dutasterīda iedarbību aptuveni 82 miljonu pacientgadu apmērā.
Finasterīds 1 mg (androgēna alopēcija)
Pēc pieejamo datu pārskatīšanas EMA apstiprina, ka pašnāvnieciskas domas ir zāļu blakusparādība ar biežumu "nav zināms", kas nozīmē, ka to nevar noteikt pēc pieejamajiem datiem. Šo zāļu formu pašreizējā zāļu informācijā jau ir iekļauts brīdinājums par garastāvokļa pārmaiņām, tostarp pašnāvnieciskām domām, kā arī ieteikums pārtraukt ārstēšanu un nekavējoties meklēt medicīnisko palīdzību, ja rodas šie simptomi. Turklāt pārskatīšanā tika identificēti pašnāvniecisku domu gadījumi, kuros seksuālā disfunkcija (zināma finasterīda blakusparādība) veicināja garastāvokļa pārmaiņas, tostarp pašnāvniecisku domu attīstību. Brīdinājumi un piesardzības pasākumi lietošanā tiks atjaunināti, lai ieteiktu pacientiem konsultēties ar ārstu, ja viņiem rodas seksuāla disfunkcija, un apsvērt ārstēšanas pārtraukšanu.
Iepakojumā tiks iekļauta pacienta kartīte, lai informētu par garastāvokļa pārmaiņu, tostarp pašnāvniecisku domu, un seksuālās disfunkcijas riskiem un sniegtu ieteikumus par atbilstošām darbībām.
Finasterīds 5 mg (labdabīga prostatas hiperplāzija), ieskaitot kombinācijas ar tadalafilu vai tamsulosīnu
Pārskatā arī tika apstiprināts, ka pašnāvnieciskas domas ir zāļu blakusparādība ar biežumu “nav zināms” (nevar noteikt pēc pieejamajiem datiem). Šo zāļu formu pašreizējā zāļu informācijā jau ir iekļauts brīdinājums par garastāvokļa pārmaiņām, tostarp pašnāvnieciskām domām, kā arī ieteikums nekavējoties meklēt medicīnisko palīdzību, ja rodas šie simptomi.
Lokāli lietojams finasterīds (androgēna alopēcija)*
Zāļu informācijā jau ir norāde par garastāvokļa pārmaiņu risku, kas saistīts ar iekšķīgi lietojama finasterīda lietošanu. Pašlaik nav pietiekamu pierādījumu, lai atbalstītu cēloņsakarību starp lokāli lietojamu finasterīdu un pašnāvniecisku domu risku. Tāpēc produkta informācija netiek atjaunināta.
Dutasterīds 0,5 mg (labdabīga prostatas hiperplāzija), ieskaitot kombinācijas ar tamsulosīnu
Lai gan nav pietiekamu pierādījumu, lai pierādītu pašnāvniecisku domu risku, lietojot dutasterīdu, piesardzības nolūkos un pamatojoties uz pierādījumiem par citu iekšķīgi lietojamu 5-ARI, brīdinājumi un piesardzības pasākumi lietošanā tiks atjaunināti, lai informētu par iespējamo pašnāvniecisku domu risku, iesakot pacientiem nekavējoties meklēt medicīnisko palīdzību, ja rodas garastāvokļa pārmaiņu simptomi.


Ziņošana par blakusparādībām
Lūdzu, ziņojiet par visām iespējamām blakusparādībām, kas saistītas ar finasterīdu un dutasterīdu saturošu zāļu lietošanu. Atgādinām, ka saskaņā ar Farmakovigilances kārtību Latvijā ārstniecības personām un farmaceitiem jāziņo par novērotām iespējamām zāļu blaknēm Zāļu valsts aģentūrai (ZVA) elektroniski ZVA tīmekļa vietnē www.zva.gov.lv, klikšķinot uz izvēlnes “Ziņot par zāļu blaknēm, negadījumiem ar ierīcēm, biovigilanci” un zem “Veselības aprūpes speciālistiem” izvēloties “Ziņot par zāļu blaknēm” vai skenējot zemāk attēloto QR kodu. Papildinformācijas nepieciešamības gadījumā jāsazinās ar ZVA pa tālr.: 67078438.  

Uzņēmumu kontaktinformācija:

· GlaxoSmithKline – ziņošanai par blakusparādībām un citiem jautājumiem e-pasts:  QUZ52333@gsk.comTel.: +371 80205045

· Accord Healthcare B.V. -  ziņošanai par blakusparādībām un citiem jautājumiem e-pasts:  pvlatvia@centralpharma.lv, tel.: +371 67450497

· SIA KRKA Latvija - pharmacovigilance.lv@krka.biz; info.lv@krka.biz; tālrunis: +371 67338610; +371 25187879 (24/7)

· SIA ELVIM – ziņošanai par blakusparādībām pharm@elvim.lv; +371 25494333; citiem jautājumiem – frontoffice@elvim.lv 

· Teva Latvia - Tālrunis saziņai: 67323666; e-pasts: tevalatvia@teva.lv

· Zentiva k.s. – PV-Latvia@zentiva.com; Tel. +371 67893949 (24/7), +37167893939 (office)

· Olpha AS - adr@olpha.eu, Tel:  +67013724 (office; 24/7), +37126137761 (mob.24/7)


 
* Šī zāļu forma Latvijā nav reģistrēta

